USS «Gerald R. Ford» (CVN-78)

USS «Gerald R. Ford» (CVN-78) er et hangarskip i USAs marine og det første i Gerald R. Ford-klassen. Det er pr. 2023 verdens største krigsskip. Byggingen av skipet startet i 2008 og det ble satt i vanlig tjeneste i 2023.

Beskrivelse 
Skipet ble satt i tjeneste 22. juli 2017. Kjølen ble strukket 14. november 2009. Det er oppkalt etter president Gerald R. Ford, som selv gjorde tjeneste i marinen under andre verdenskrig på hangarskipet USS «Monterey» (CVL-26).

Den 2. mars 2017 holdt USAs president Donald Trump en tale ombord på skipet i Newport News i Virginia. Talen fokuserte på de satsinger på militæret og den amerikanske flåte som han aktet å foreta i sin presidentperiode.

Hangarskipet er pr. 2023 det største og dyreste krigsskip som noensinne har vært bygget, og kostet 13 milliarder dollar å bygge. Skipet ble bestilt i 2008. Newport News Shipbuilding hadde hovedoppdrag med byggingen. Dette var den første nye hangarskip­klassen på 40 år i USA og er et ledd i fornyelse av USAs flåte av hangarskip. Skipene i Gerald R. Ford-klassen skal på sikt erstatte Nimitz-klassen. 

Skipet har samme form på skroget som Nimitz-skipene, men har nye systemer som tillater flere avganger pr. dag og med mindre mannskap. Skipet drives av to atomreaktorer og kan gå med minst 30 knops fart. Det er plass til over  personer og over 75 fly ombord (noe som er mer enn det norske flyvåpenet). Skipet har elektromagnetiske katapulter («EMALS», electromagnetic aircraft launch system) som hjelper flyene til å ta av på den korte rullebanen. Atomreaktorene gir skipet tilnærmet ubegrenset rekkevidde fordi det ikke er behov for å etterfylle drivstoff. Det er 25 dekk.

Planleggingen av den nye hangarskipklassen begynte i 1990-årene. Det neste i klassen, USS «John F. Kennedy» (CVN-79), som skal settes inn i tjeneste i 2025, skal ha større skrog og blir fire meter lengre.

Første deployering 
«Gerald R. Ford»s første besøk i fremmed havn fant sted den 28. oktober 2022, da hun la til i havnen i Halifax i Nova Scotia, som er hjemmehavn for Canadas atlanterhavsflåte. Den 14. november 2022 ankom hun Storbritannia, der hun i noen dager var ankret opp ved Stokes Bay nær Gosport. Hun vendte tilbake til Norfolk den 26. november 2022.

Ordinær tjeneste

Besøk i Norge 

Skipet ble satt i ordinær tjeneste i mai 2023, og det første toktet inkluderer blant annet Nordsjøen og Oslo. Skipet skal øve sammen med norske styrker under oppholdet i norske farvann. Skipet stikker 12 meter dypt og hadde liten klaring til det grunneste punktet i Drøbaksundet (19 meter). Dette er det dypest stikkende skipet som har vært loset inn fjorden. Den 29. mai forlot skipet Oslo og seilte videre til Vesterålen-området for å delta i øvelsen Arctic Challenge Exercise. To uker senere forlot skipet Norge, og inn i Middelhavet til Split i Kroatia.

Middelhavet
Tidlig i oktober 2023 øvde «Gerald R. Ford» samarbeid med den italienske marine i Det ioniske hav. Men den 8. oktober 2023, dagen etter Hamas' overraskelsesangrep på Israel, forordnet USAs forsvarsminister Lloyd Austin at «Gerald R. Ford» straks skulle stevne mot det østlige Middelhavet. Tilhørende hangerskipgruppen var også missilkrysseren USS «Normandy» og jagerne USS «Ramage», USS «Carney», USS «Roosevelt» og USS «Thomas Hudner».

Bilder

Litteratur
John Schank et al.: Modernizing the U.S. Aircraft Carrier Fleet: Accelerating CVN 21 Production Versus Mid-Life Refueling (PDF), Santa Monica, Rand Corporation, 2005, ISBN 978-0-8330-3720-6.

Referanser

Eksterne lenker 
 

Hangarskip fra USA
Skip bygget i USA
Skip fra 2013
Artikler i sjøfart-prosjektet